کؤلگه یاخینلیغیندا ۵
نیگار خیاوی
دئییرم چیخیم شهرین میلیونونجو گؤیدهلنینین دامینا سؤیلهییم می گؤرن؟
سؤیلهییم می آناما
قارداشلاریمی گئجه گؤزونه ساعاتین صفهسیندن بیر بیر سیلیب سوپورورلر
سؤیلهییم می بیری قلبیله انتحار ائدیر
بیری بئینیندن ایدزه توتولور
بیری او بیرینی، اؤزونو، قیرمیزی کندیرینی گیردکان آغاجینا آسیر
دئییم می گؤرن قیزینی بو گون شهرین زئرزمیسینده گؤردوم
بیر یئنی انتحار آختاریرکن؟
گؤرن دئییممی گئتدیلر باجیلاریم فلهیین کؤهنه بورجونا ؟
و قادینلیق گودازینا؟
دئییممی آلمانین سئوینجینی نئجه الیمین چوخوروندا قویلادیم
و قار دنهلریله ال اله وئریب هارایا گئتدیم
دئییم می گؤرن شعریمین شیریملاریندا کیملرله سئویشمهدیم
جانیمین جیریقلاریندا وئرانابادلار وئرانابادلار وئرانابادلار تیکدیم
سونرا پاییز گلیب سحر-سحر ساچلاریما تؤکولدو
آناما دئییممی گؤرن جنازهسی قالمیشدی الیمیزده
کی قبرینه یئر تاپانمیردیق قبریستاندا
سونرا سیچانلارا گیلئیلنیردیم،
سونرا دریمین آلتیندا سیچان سیچان سیچان اویناقلاییردی
و هئچ کیم شهره یئنی قبریستان دوزلده بیلمیردی
هامیسینی بونلارین دئیهجم آناما
آتامین قاپیسینی تاپا بیلسم اگر.
تبریز/۹۵
azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab